Somessa on pyörinyt useita kommentteja siitä, miten poliisi rajoittaa sananvapautta kieltämällä alastoman 83-vuotiaan naisen esityksen. Yritän hieman avata tapauksen taustoja ja sääntelypohjaa.

Rikoslaista löytyy säännös sukupuolisiveellisyyden julkinen loukkaaminen, jonka mukaan rangaistavaa on sukupuolisiveellisyyttä loukkaavan teon tekeminen siten, että se aiheuttaa pahennusta. Yleensähän tällä säännöksellä kirjoitellaan sakkoja viuhahtelijoille, itsensäpaljastelijoille ja liian reteästi virtsaaville sekä julkisesti seksiä harrastaville.

Teon tunnusmerkistö voi täyttyä myös yksityisissä tiloissa, jos sen voi nähdä ennalta määräämätön joukko ihmisiä. Tunnusmerkistö voi täyttyä seksiesityksissä ravintoloissa, mutta oleellista on, että teko aiheuttaa pahennusta. Jos joku menee esimerkiksi seksimessuille, niin jokainen sisääntulija tietää mitä tuleman pitää, eikä tunnusmerkistö täyty. Sama pätee myös oleskeluun alastomana nudistirannalla.

Tuomioita on tullut omalla pihalla alasti trampoliinilla pomppimisesta, mutta myös pyörimällä ikkunan edessä alasti oman kotinsa sisällä. Nettikään ei ole säännöksen ulkopuolella, koska muutamia vuosia sitten nettipoliisi kirjoitti miehelle sakon, kun hän lataili jatkuvalla syötöllä peniksensä kuvaa IRC-Galleriaan, joka aiheutti laajahkoa pahennusta nuorten käyttäjien keskuudessa.

Nyt puheena olevassa tapauksessa poliisi oli jo soitettu paikalle aikaisemmin, kun lasivitriinissä esiintyi vanhempi mies nuoren tytön kanssa. Esitys oli aiheuttanut hämmennystä ohikulkijoissa. Esiintyjät olivat tuolloin vähissä vaatteissa, mutta eivät alasti. Paikalle kutsuttiin myös sosiaalityöntekijät ja loppujen lopuksi esitys päättyi siihen.

Tämän perusteella poliisi keskusteli tulevasta esityksestä, jossa 83-vuotiaan naisen tuli esiintyä alasti. Koska esitys olisi aiheuttanut suurella todennäköisyydellä ilmoituksia poliisille ja siten myös puuttumisvelvollisuuden, harkittiin kahta eri vaihtoehtoa. Joko esitys vietäisiin läpi suunnitellulla tavalla riskinä saada teosta sakot, tai tehtäisiin kirjallinen päätös esityksen kieltämisestä, josta taas voisi valittaa hallinto-oikeudelle ja saada linjausta tämäntyylisiin tapauksiin. Poliisi ja järjestäjä päätyivät yhdessä siihen ratkaisuun, että esitys kielletään ja nainen laittaa päällensä alusvaatteet.

Tapausta voi osittain verrata pari vuotta sitten Helsingin Kauppatorilla tehtyyn joukkoalastonkuvaan, jossa melkein 2000 suomalaista poseerasi alasti. Asia hoidettiin siten, että alue eristettiin, jotta se ei aiheuttaisi pahennusta satunnaisissa ohikulkijoissa. Poliisin toiminnasta kuitenkin kanneltiin myöhemmin, koska sen ei katsottu puuttuneen tähän pahennusta aiheuttavaan alastomuuteen. Ratkaisussa poliisin katsottiin kuitenkin toimineen oikein.

Nyt puheena olevasta asiasta voidaan olla montaa mieltä, mutta kritiikki asiasta tulisi kohdistua poliisin sijaan lainsäätäjään. Poliisi kun ei voi tulkita säännöksiä mielivaltaisesti. Poliisi kertoi, että esityksen voi pitää ns. ”omalla riskillä”, mutta se ei olisi poistanut puuttumisvelvollisuutta jonkun pahastuneen soittaessa asiasta. Sananvapauden kannalta ennakkosensuuri on toki ongelmallisempaa, mutta niin kuin edellä mainittiin, tehtiin linjaus yhteisymmärryksessä järjestäjän kanssa. Esitys olisi voitu toteuttaa myös siten, että se olisi viety sisätiloihin, jossa sisäänpääsyn yhteydessä olisi kerrottu esityksen luonteesta.